***Önkormányzat***

***Nick***

***N/16-8/2022.***

***J e g y z ő k ö n y v***

*Nick község Önkormányzatának Képviselő-testülete 2022. május 31-én (kedden) 17:30 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Csorba József képviselő, Ivánkovics Zoltán képviselő, Novák Elemér képviselő*

***Tanácskozási joggal vett részt:*** *dr. Kiss Julianna jegyző, Novák Elemér Szent Anna Alapítvány elnöke*

***Meghívottak:*** *Dr. Gombay Csongor főorvos, Dr. Izer Ildikó gyerekorvos, Ágostonné Bognár Anita védőnő, Takács-Dani Adrienn szociális gondozónő, Gazdag Ernő Jánosné falugondnok, Kissné Simon Mónika igazgatási ügyintéző, Nagy Attiláné városfejlesztési ügyintéző, Berki Adrienn pénzügyi ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.*

***Napirendre, valamint egyes napirendi pontok tárgyalásának a felcserélésére az alábbi javaslatot tette:***

*1. Belső ellenőrzés tapasztalatai*

*2. 2021. évi gazdálkodásról szóló beszámoló*

*3. Az önkormányzat vagyonáról és a vagyonnal való gazdálkodás szabályairól szóló rendelet felülvizsgálata*

*4. A Képviselő-testület Szervezeti és Működési Szabályzatáról szóló önkormányzati rendelet módosítása*

*5. Beszámoló a kincstári ellenőrzés tapasztalatairól*

*6. Az egészségügyi alapellátásban részt vevő háziorvos, házi gyermekorvos és fogorvos beszámolója a tevékenységükről és a település egészségügyi helyzetéről*

*7. Tájékoztató a védőnői munkáról*

*8. Sárvár Térsége Többcélú Kistérségi Társulás és a Sárvár Térsége Többcélú Kistérségi Társulás Gyermekjóléti Szolgálata 2021. évi munkájáról szóló beszámoló*

*9. Tájékoztató az idősek helyzetéről*

*10. Beszámoló a falugondnok munkájáról*

*11.Műgát összekötő út felújítása érdekében meghirdetett közbeszerzési eljárás eredményének megállapítása*

*12. Döntés építési telkek értékesítéséről*

*Képviselő-testület a javasolt napirenddel egyhangúlag egyetértett.*

***1. Napirend***

*Belső ellenőrzés tapasztalatai*

***Előadó:*** *dr. Kiss Julianna jegyző*

*Írásos 2021. évi ellenőrzési jelentés és a határozati javaslat a jegyzőkönyv mellékleteként csatolva.*

***dr. Kiss Julianna jegyző:*** *A belső ellenőrzés megszervezése jogszabályi kötelezettség minden költségvetési szervezetnek, önkormányzatnak. Belső ellenőrzési vezető egy évben egyszer összefoglaló jelentést ad az előző évi ellenőrzés eredményéről, melyet a zárszámadás napirendjével tárgyalja a testület. Ez a vezetői összefoglaló jogszabályok szövegére építve és azok szempontrendszereinek megfelelően foglalják össze a legfontosabb megállapításokat. A tavalyi évben az egyes adónemek és mérlegérték ellenőrzésére került sor. Az ellenőrzés a 2020. évi pénzügyi dokumentumokra terjedt ki. A könyvviteli zárlat keretében el kell végezni a könyvviteli számlákon kimutatott adó, járulék és más közteher kötelezettségek egyeztetését a bevallásokban szereplő adatokkal és az adófolyószámlával összevetve kell ezt ellenőrizni. Meg kell állapítani, hogy van-e adótöbblet vagy tartozás. Nick község Önkormányzatának 3.000,-Ft adózói többlete volt, ez nem jelentős összeg. Ezt a NAV adószámla adatai alapján kell megállapítani. Nem elég elvégezni a negyedéves ellenőrzést, hanem dokumentálni is kell, feljegyzést kell készíteni. Az intézkedési terv készítésére köteles javaslatokat ebben az évben végre kell hajtani. Nagyon jó, hogy a belső ellenőrzés feltárja a pontatlanságokat, mert felhívja a figyelmet arra, hogy a gyakorlatban mi nem jó, s ezen változtatni kell.*

*Kérdés, hozzászólás:*

***Berki Adrienn pénzügyi ügyintéző:*** *Jó, hogy a belső ellenőr feltárta az említett hiányosságot, mert a járulékbevallásokat a kincstári számfejtési rendszeren keresztül csinálja meg az Államkincstár és nem szokták figyelni, hogy a különböző számlákon milyen eltérések vannak. Most előírták, hogy negyedévente egyeztetni kell és a könyvelésben is rögzíteni kell írásban. Az év végi zárlattól kezdve egyeztetik az adónemek egyenlegeit.*

***Csorba József polgármester:*** *Mi okozza az eltérést?*

***Berki Adrienn pénzügyi ügyintéző:*** *Többnyire kerekítésből adódik a 3000,-Ft-os eltérés, mert kerekítve kell utalni. Most ennyivel kevesebbet kell utalni a Kincstárnak.*

***Csorba József polgármester:*** *Kéri az előterjesztéshez csatolt határozati javaslat elfogadását.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***44/2022. (V.31.) számú határozat:***

*Nick Község Önkormányzatának Képviselő-testülete az önkormányzat 2021. évi összefoglaló belső ellenőrzési jelentését jóváhagyja.*

***Felelős:*** *dr. Kiss Julianna jegyző*

***Határidő:*** *azonnal*

***2. Napirend***

*2021. évi gazdálkodásról szóló beszámoló*

***Előadó:*** *Berki Adrienn pénzügyi ügyintéző*

*Írásos előterjesztések, határozati javaslat, rendelet-tervezet, indokolások, előzetes hatásvizsgálat és a vezetői nyilatkozat a jegyzőkönyv mellékleteként csatolva.*

***Berki Adrienn ügyintéző:*** *A vezetői nyilatkozatot a zárszámadási rendelettel együtt kell elfogadni. A belső rendszer működésével kapcsolatos folyamatokat írja le: az integrált kockázatkezelés, kontrollkörnyezet, információs és kommunikációs rendszer értékeléseit tartalmazza. Ehhez kaptak egy segédanyagot, hogy hogyan teljesülnek a különféle jogszabályi előírások a kockázatkezeléssel, a belső kontrollrendszer működtetésével. Önteszt formájában értékelték a belső kontrollrendszer kialakítását és működtetését.*

*Kérdés, hozzászólás:*

***Ivánkovics Zoltán Ügyrendi Bizottság elnöke:*** *Az Ügyrendi Bizottság tárgyalta ezt a napirendet és elfogadásra javasolja a Képviselő-testületnek az önkormányzat 2021. évi gazdálkodásáról szóló beszámolót az előterjesztéshez csatolt rendelet-tervezettel.*

***Csorba József polgármester:*** *Kéri az előterjesztéshez csatolt rendelet-tervezet és határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 6/2022.(V.31.) önkormányzati rendelete a 2021. évi költségvetés végrehajtásáról.*

*A rendelet a jegyzőkönyvhöz csatolva.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***45/2022. (V.31.) számú határozat:***

*Nick Község Önkormányzatának Képviselő-testülete Nick Község Önkormányzata vonatkozásában a belső kontrollrendszer 2021. évi működéséről szóló nyilatkozat tartalmát az abban foglaltak alapján elfogadja.*

***Felelős:*** *Csorba József polgármester*

***Határidő:*** *azonnal*

***3. Napirend***

*Az önkormányzat vagyonáról és a vagyonnal való gazdálkodás szabályairól szóló rendelet felülvizsgálata*

***Előadó:*** *dr. Kiss Julianna jegyző*

*Írásos előterjesztés, rendelet-tervezet, indokolások és az előzetes hatásvizsgálat a jegyzőkönyv mellékleteként csatolva.*

***dr. Kiss Julianna jegyző:*** *Elég régi volt az önkormányzat vagyonrendelete, melyet 2012-ben fogadtak el. Időközben elég sok változás volt a nemzeti vagyon törvényben és az aktuális felülvizsgálat kapcsán, továbbá a belső ellenőrzés is folytatott le egy vizsgálatot, arra az elhatározásra jutottak, hogy nem módosítják a korábbi rendeletet, hanem új vagyonrendeletet állítanak össze a jelenleg érvényes szabályok szerint. A vagyonrendelet összefogottabban tartalmazza azokat, amelyek a nemzeti vagyontörvény szerint az önkormányzat hatáskörébe tartozó szabályozási szempontok. Egyenlőre az önkormányzatnak egyetlen egy gazdasági szervezete van, a Vasivíz Zrt., de nem kizárt, hogy a későbbiekben létrehozzon egy saját szervezetet. Meg kell adni az irányadó rendeleti szabályokat. Azon kívül van intézményi kezelésben önkormányzati vagyon pl. a Társulás és annak szerve, illetve a hivatal is kezel önkormányzati vagyont, állami szerv kezében van a vagyonkezelés pl. az általános iskola esetében. A vagyonkezelés szabályait kell az önkormányzatnak a rendeletben szabályozni. Továbbra is 3 millió Ft az a határ, amely fölött pályáztatni kell a vagyontárgyak értékesítését. Fontos, hogy legyen pályáztatási szabályzat, mely a versenyeztetést lehetővé teszi, illetve a felesleges vagyontárgyak, árverési szabályzata. Az önkormányzatnak tehát továbbra is lesz egy Pályázati Versenyeztetési Szabályzata és Árverési Szabályzata, melyet határozattal kell elfogadni.*

*Kérdés, hozzászólás:*

***Csorba József polgármester:*** *A forgalomképtelen vagyontárgyak közé be lett emelve a Műgátnál az autóbuszforduló és a temetőnek a kegyeleti parkja. Kéri az előterjesztéshez csatolt rendelet-tervezet és szabályzatok elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatokat hozta:*

***46/2022. (V.31.) számú határozat:***

*Nick Község Önkormányzatának Képviselő-testülete* *– a tárgyban irányadó önkormányzati rendeletben meghatározott – nettó 3 millió forint értékhatárt meghaladó, de a mindenkori költségvetési törvényben meghatározott értéket el nem érő önkormányzati vagyontárgy tulajdonjogának versenyeztetés nélkül történő átruházása, értékesítése során, továbbá a nettó 3 millió forint értékhatárt meghaladó önkormányzati vagyontárgy hasznosítása során követendő részletszabályokat, az önkormányzat szervei és valamennyi érdekelt tekintetében kötelező érvénnyel állapítja meg, jelen határozat mellékletét képező Pályázati Versenyeztetési Szabályzat szerint.*

***Felelős:*** *Csorba József polgármester*

***Határidő a hatálybalépésre:*** *2022. június 15.*

***47/2022. (V.31.) számú határozat:***

*Nick Község Önkormányzatának Képviselő-testülete – a tárgyban irányadó önkormányzati rendeletben meghatározott – nettó 3 millió forint értékhatárt nem meghaladó értékű önkormányzati vagyontárgy tulajdonjogának átruházása, értékesítése során, továbbá a nettó 3 millió forint értékhatárt nem meghaladó önkormányzati vagyontárgy hasznosítása során követendő részletszabályokat, az önkormányzat szervei és valamennyi érdekelt tekintetében kötelező érvénnyel állapítja meg, jelen határozat mellékletét képező Árverési Szabályzat szerint.*

***Felelős:*** *Csorba József polgármester*

***Határidő a hatálybalépésre:*** *2022. június 15.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 7/2022.(VI.1.) önkormányzati rendelete az önkormányzat vagyonáról és a vagyonnal való gazdálkodás szabályairól.*

*A rendelet a jegyzőkönyvhöz csatolva.*

***4. Napirend***

*A Képviselő-testület Szervezeti és Működési Szabályzatáról szóló önkormányzati rendelet módosítása*

***Előadó:*** *dr. Kiss Julianna jegyző*

*Írásos előterjesztés, rendelet-tervezet, indokolások és az előzetes hatásvizsgálat a jegyzőkönyv mellékleteként csatolva.*

***dr. Kiss Julianna jegyző:*** *Szervezeti és Működési Szabályzatot a vagyonrendelettel összehangban azért kell módosítani, mert a polgármester úrra átruházott hatásköröket állapít meg. Korábban a tárgy szerinti rendeletben lehetett rögzíteni a képviselő-testület, illetve a polgármester hatáskörét. Jelenleg az átruházott hatásköröket az SZMSZ mellékletében kell rögzíteni. Az elfogadott vagyonrendelet átruházott hatáskörét kell módosítani az SZMSZ mellékletében, ezért kerül sor a módosításra.*

*Kérdés, hozzászólás:*

***Csorba József polgármester:*** *Javasolja az előterjesztéshez csatolt rendelet-tervezet elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 8/2022.(VI.1.) önkormányzati rendelete a Képviselő-testület Szervezeti és Működési szabályzatáról szóló 11/2014.(XI.11.) önkormányzati rendelete módosításáról.*

*A rendelet a jegyzőkönyvhöz csatolva.*

***5. Napirend***

*Beszámoló a kincstári ellenőrzés tapasztalatairól*

***Előadó:*** *dr. Kiss Julianna jegyző*

*Írásos előterjesztés, határozati javaslat és a Magyar Államkincstár ellenőrzési jelentése a jegyzőkönyv mellékleteként csatolva.*

***dr. Kiss Julianna jegyző:*** *Pénzügyi ügyintéző összefoglalta írásban az egy éven át tartó Kincstári ellenőrzés legfőbb megállapításait, illetve az ellenőrzés szempont rendszerét. Tavaly áprilisban kezdődött a Magyar Államkincstár ellenőrzés, mely a hivatalhoz tartozó összes önkormányzatot, intézményeket ellenőrizte, továbbá a Társulásra is kiterjedt. Minden egyes ellenőrzött szervezetről 50 db véletlenszerű és további 7 -16 db nem véletlenszerű mintát kellett feltölteni a Kincstár ellenőrzési portájára. Ez hatalmas mennyiség volt, mely jelentősen terhelte a pénzügyi osztálynak a munkáját. Nagyon részletes és nagyon sok vizsgálati szempont alapján végezték az ellenőrzést, nemcsak mennyiségileg, hanem összefüggéseiben is (számlák, kimutatások, szerződések). Vizsgálták alapjaiban is a szervezettséget, hogy a törvényeknek megfelelően alakították-e ki a szervezeteket, a szabályzatokat és egyéb alapdokumentumokat. Teljesen részletekbe menően ellenőrizték a könyvelést. Az egy éves vizsgálat lezárult és kaptak egy ellenőrzési jegyzőkönyvet, mely alapján intézkedési tervet kellett összeállítani a hibák kijavítására, mely az előterjesztés mellékletét képezi. Ismertette a Kincstár által megfogalmazott javaslatokat és a jövőbeni intézkedéseket. A vizsgálat vezető megdicsérte a dolgozókat, mondta, hogy nagyon jól dolgoznak és, hogy ennyire kevés hibát még sehol nem tártak fel.*

*Kérdés, hozzászólás:*

***Berki Adrienn ügyintéző:*** *A Kincstárnak az ellenőrzés során voltak közbenső megállapításai is. Ebben inkább a szabályzatokkal kapcsolatos hiánypótlásokat írtak elő, de voltak könyvelési apróbb hibák, melyeket nem jogszabály szerint könyveltek, de ezeket év közben kijavíthatták. Az előterjesztés mellékletében szereplő 5 pont hibáit nem lehetett javítani, ezeket utóellenőrzés keretében fogják vizsgálni. Pontról-pontra ismertette, hogy miből keletkeznek a feltárt hibák.*

***Csorba József polgármester:*** *Javasolja az előterjesztéshez csatolt határozati javaslat elfogadását. Kéri a beszámoló tudomásul vételét, nem hiszi, hogy el kellene fogadni a tájékoztatást. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***48/2022. (V.31.) számú határozat:***

*Nick Község Önkormányzatának Képviselő-testülete a Nick Község Önkormányzata 2021. évi kincstári ellenőrzés ellenőrzési jelentéséről szóló tájékoztatást elfogadja.*

***Felelős:*** *Csorba József polgármester*

*dr. Kiss Julianna jegyző*

***Határidő:*** *azonnal*

***6. Napirend***

*Az egészségügyi alapellátásban részt vevő háziorvos, házi gyermekorvos és fogorvos beszámolója a tevékenységükről és a település egészségügyi helyzetéről*

***Előadó:*** *Dr. Gombay Csongor főorvos*

*Írásos beszámolók a jegyzőkönyv mellékleteként csatolva.*

***Csorba József polgármester:*** *Ehhez a napirendi ponthoz kaptak írásos beszámolót. Tisztelettel köszönti a megjelenteket.*

***Dr. Izer Ildikó gyerekorvos:*** *Nem volt egyszerű ez a két covidos év. Reggel Kőszegen kezd, aztán Bük és Répcelak települések következnek. Szeptember 1-jétől mind a két körzet üres lesz, de úgy tudja, hogy október 1-jétől Csepregről is elmegy a kolléganő, ahol 600 gyerek van. Óriási probléma van az orvosi ellátás tekintetében van, de ettől függetlenül, amikor ide került és a répcelaki polgármesterrel találkozott és azóta szívéhez nőttek Répcelak, Csánig és Nick települések. Nagyon szeret ide járni, szeret együtt dolgozni a munkatársaival. Nem számítottak rá, hogy egy ilyen időszak következik. A beszámolójában igyekezett összefoglalni, hogy helyt álltak a vírushelyzet idején. Reméli, hogy semmilyen panasz nem volt a munkájukra, de ha mégis kéri, hogy azt mondják el. Abszolút nem félve, főleg oltások után, hogy megbetegednek. Úgy gondolja, hogy maximálisan ott voltak elsősorban a szülők mellett. Rengeteget teszteltek. Rengeteg segítséget kaptak az önkormányzatoktól. Soha nem volt maszk, fertőtlenítőszer, teszt hiány stb. A médiában leírtakat a településen nem tapasztalta. Volt olyan nap, amikor minden gyereket teszteltek, mert mindenkinek egyforma tünete volt. Több száz gyereket teszteltek. A rendelés végén jelezték az ÁNTSZ-nek és az intézményvezetőkkel kapcsolatot tartottak. A felnőttorvosokat rettentően sajnálta, amikor rájuk zúdult az 5 fajta oltóanyag. Mindig igyekeztek és próbáltak a szakmaiság elvén megoldani minden ügyet. Telefonon bármikor elérhető. A két év alatt nem jött ki a nicki rendelőbe. A helyettesítési idő 7,5 óra Nicken, Csánigon és Répcelakon. Mióta Répcelakra jár nem mennek el gyerekek, nem kell keresni máshol gyerekorvost. Megnőtt az ellátottak létszáma. Számtalanszor volt, hogy 18:30-kor, 19:30-kor fejezték be a rendelést Répcelakon. A tanácsadás szinte „gyalog-galopp” 14-16 gyerek van. Nagyon logikusan, jól összedolgoznak a munkatársakkal. A nicki rendelés egy óra, ha jól emlékszik 15 percet számol az ÁNTSZ arra, hogy eljöjjön, a csánigi rendelés fél óra és itt is 15 percet számol az útra. Ez hetente két óra. A répcelaki rendelésből ez a heti két óra lejön, akkor nagyon nehezen lehet ellátni a rendelést. Az eeszt-vel teljesen géphez vannak kötve, a beutaló, receptíráshoz is feltétlenül szükséges. Az intézményvezetőkkel megoldották úgy, hogy az igazolásokat e-mailon küldik, a szülőnek nem kell bejönni érte. Maximális bizalma van a szülők felé és reméli, hogy fordítva is így van. Soha nem érezte, hogy ezt bárki kihasználta volna. Az informatikai rendszer hiányossága miatt nem tudnak dolgozni, a feladatellátáshoz az eeszt nélkülözhetetlen. Kérdése, hogy a nicki, illetve a csánigi rendelés megvalósítható-e úgy, hogy Répcelakon legyen a rendelés. Volt már rá példa, hogy eljött a településre és az otthonában vizsgálta meg a gyereket, ezt a jövőben is fel tudja ajánlani. Nem tudja fizikailag ellátni a rendelést, ha ki kell járni a csatolt településékre. Kéri, hogy gondolják végig, hogy hogyan lehetne praktikusan megoldani. Gondban van, mert nem tudja mi lesz Csepreg sorsa. Belügyminisztérium irányítása alá kerültek, várhatóan átszervezések lesznek az egészségügyben. Szeptember 1-jétől a kőszegi járásban egyedül lesz gyerekorvos. Amikor kérte, hogy Répcelakra jöhessen bizalmat kapott, számára Répcelak és a hozzá tartozó települések sérthetetlenek. Nem szeretné magára hagyni ezt a települést gyerekorvosilag. Kéri, hogy amíg nem dől el a rendeleti irányítás, illetve az állásfoglalásokat bekérik, hogy ebben az évben, hogy maradhasson az a felállás, hogy csak Répcelakon rendelhessen, ott lássa el a nicki és csánigi gyereket is. Június 1-jétől megszűnik a veszélyhelyzet, megszűnik, hogy nem kell kimenni a községekbe. Beledben is helyettesítenie kell a nyári szabadságolás idején (3 hét). A heti két óra nagyon nagy időfaktor, Répcelakon a rendelésen nagyon sokan vannak. Nem két órát van Répcelakon, hanem 3-5 órát. Soha nem volt ellátatlan gyermek, a szerződésben szerepel, hogy helyben is rendel, de kéri, hogy ettől tekintsenek el ebben az évben. A répcelaki rendelő jól felszerelt. Tartozik azzal, hogy marad Répcelakon hiszen kérte, hogy jöhessen ide.*

*Kérdés, hozzászólás:*

***Csorba József polgármester:*** *Minden polgármesternek kötelessége az egészségügyi ellátás megszervezése. Van egy szerződése az önkormányzat és a doktornő között, melyhez ragaszkodna, holott megérti a felvázolt problémát. Az önkormányzat sokat fordított a rendelő felújítására. Igyekeztek pályázati pénzből eszközöket beszerezni az orvosi igényeknek megfelelően. Amennyiben a rendelőt nem használják ki, akkor gondolkodni kell a máscélú hasznosításáról. Ki lehet várni a rendszer változásait, hogy mi fog történni. Minden tisztelet és elismerés az orvosok és az ápoló személyzetnek, hogy helyt álltak a járvány idején, melyet ezúton is köszön mindenkinek. Javasolja a képviselő-társainak, hogy ebben az évben tekintsenek el attól, hogy a doktornő nem rendel a községben, hanem Répcelakon látja el a gyerekeket.*

***Dr. Izer Ildikó gyerekorvos:*** *Az önkormányzat a fenntartó, neki kell gondoskodni az informatikai rendszer kiépítéséről, mert az eeszt biztosítani kell.*

***Csorba József polgármester:*** *Az önkormányzat a fent említett dolgot biztos, hogy hosszú távon megoldja, de a vállalkozó orvosoknak is vannak kötelességei.*

***Dr. Izer Ildikó gyerekorvos:*** *A munkáját megbízási szerződéssel helyettesítésként látja el, nem alapfeladatot ellátó orvos. A répcelaki önkormányzattól minden évben kap 500 ezer forintot, melyekből orvosi eszközöket vásárol. Köszöni, hogy ebben az évben hozzájárulnak ahhoz, hogy csak Répcelakon rendeljen.*

***Dr. Gombay Csongor főorvos:*** *Örül annak, hogy végre együtt lehetnek. Három éve volt, hogy átadták a rendelőt, sok reménységgel indultak neki, idővel minden helyre rázódott. Kialakultak a kapcsolatok és jött a covid, amelynek remélhetőleg már lecsengő szakasza van. Igaz, hogy tavaly is úgy vélték, hogy az 5. hullám lezajlott és jött egy újabb variáció. Úgy véli, hogy a covid idején a járvány kiszélesedését, eldurvulását a lehetőségekhez képest sikerrel teljesítették. Ebben az egyre jobban kiszélesedő oltási rendszernek volt szerepe. A beszámolót a képviselő-testület megkapta. Most a covid leszálló szálában úgy érzi, hogy a covid nagyon-nagyon sokat hozott, sok lehetőséget adott. Sok fajta értelemben megújította, átformálta az egészségügyet. Olyan dolgok történtek, melyek évtizedek óta nem valósult meg pl. az előjegyzés rendszere, mely a maga kötöttségével nagyon sok mindent adott. Most egy kicsit más van a betegek, a páciensek hozzá szoktak ahhoz, hogy bizonyos dolgok sokkal lazábban megoldhatóak, amelyek a jelen állapotban a beteg kárára történik pl. elvárt vizsgálaton nem kell megjelenni, stb. Ezt most visszahozni nagyon fáradságos és nehéz munka. Arról nem is szólva, ha letelik a járvány utáni 60 napos türelmi idő, akkor minden bizonnyal a régi szabályok többsége megint igaz lesz, melyeknek a pácienseknek eleget kell tennie. Az a legnagyobb gond és felelősség, hogy próbálják a gondozottjaikat visszaterelni a régi elvárásoknak megfelelően. Mindenfajta tekintetben valamennyi ellátottokkal és az őket képviselő önkormányzatokkal továbbra is állnak a betegek rendelkezésére. Biztos benne, hogy ősszel számos újszerű rendelkezés, elvárás fog napvilágot látni.*

***Csorba József polgármester:*** *Az önkormányzat a maga lehetőségeihez képest igyekezett a járvány ideje alatt segíteni, a kolléganők, amit tudtak megtettek, segítettek és ezt a jövőben is megteszik. Hirdetményt jelentett meg az önkormányzat a rendeléssel kapcsolatban. Az idősebbek jobban igénylik, hogy a településen legyen a rendelés, pedig Répcelak nem nagy távolság és az önkormányzat szociális alapon átviszi a pácienseket is.*

*Dr. Sztavnicsuk Zoltán fogorvos beszámolóját is olvashatta a képviselő-testület. Kéri az orvosi beszámolók elfogadását.*

*Megköszönte az orvosoknak a covid ideje alatt végzett munkájukat, és további jó munkát kívánnak, sok erőt egészséget.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***49/2022.(V.31.) számú határozat:***

*Nick Község Önkormányzatának Képviselő-testülete a település egészségügyi helyzetéről szóló tájékoztatókat elfogadja.*

***Felelős:*** *Csorba József polgármester*

***Határidő:*** *azonnal*

***7. Napirend***

*Tájékoztató a védőnői munkáról*

***Előadó:*** *Ágostonné Bognár Anita védőnő*

*Írásos beszámoló a jegyzőkönyv mellékleteként csatolva.*

***Ágostonné Bognár Anita védőnő:*** *A vírus helyzet alatt a védőnői szolgálatnál nem volt online munkavégzés, ott voltak. Helyettesítéssel látta el a két körzetet egy ideig aztán jött egy új kolléganő, aki elment, aztán megint helyettesítéssel végezte a munkáját. 2021. május 10-én érkezett az új kolléganő, akivel közösen végzik a feladatellátást a két körzetben. Ismertette a beszámolóból a nicki adatokat. Munkavégzés során a tanácsadások kaptak kiemelt hangsúlyt, mert a védőnői munkavégzés is átalakult a vírushelyezt miatt, nem tudtak családokat látogatni. A doktornővel kéz a kézben viszik a tanácsadásokat, készítik el a doktornőnek a gyerekeket. Az oltások megszervezésében, mind az iskolai, illetve a folyamatos oltások megszervezésében is segítségére vannak a doktornőnek. Nagyon jó munkakapcsolat van a doktornővel. 2022-ben látványosan meg fog emelkedni a gyermekszületés száma a településen 7 fő fog születni októberig. Sok olyan család van, ahol csak egy gyermek van, úgy gondolja, hogy a születésszám még emelkedni fog.*

*Kérdés, hozzászólás:*

***Csorba József polgármester:*** *A községben támogatásokkal igyekeznek segíteni a gyerekszületés számát, továbbá játszóteret alakítottak ki. Jelenleg telkeket alakítottak ki, bíznak abban, hogy fiatalok is vásárolnak ezekből a telkekből és építkeznek. Ezért sem akarnak lemondani teljesen a helyi gyermekorvosi ellátásról. Javasolja a beszámoló elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***50/2022. (V.31.) számú határozat:***

*Nick Község Önkormányzatának Képviselő-testülete a védőnői munkáról szóló tájékoztatót elfogadja.*

***Felelős:*** *Csorba József polgármester*

***Határidő:*** *azonnal*

***8. Napirend***

*Sárvár Térsége Többcélú Kistérségi Társulás és a Sárvár Térsége Többcélú Kistérségi Társulás Gyermekjóléti Szolgálata 2021. évi munkájáról szóló beszámoló*

***Előadó:*** *Csorba József polgármester*

*Sárvár Térsége Többcélú Kistérségi Társulás 2021. évi munkájáról és a Sárvár Térsége Többcélú Kistérségi Társulás Gyermekjóléti Szolgálatának 2021. évi szakmai munkájáról szóló beszámolók és határozati javaslatok a jegyzőkönyv mellékleteként csatolva.*

***Csorba József polgármester:*** *Úgy gondolja, hogy e napirend kapcsán részletes beszámolót kaptak a Képviselő-testület tagjai. Nagyon-nagyon sok szállal már nem kötődnek a Társuláshoz. A családsegítő és gyermekjóléti szolgáltatást veszik igénybe és az orvosi ügyeletet. Az önkormányzatnak vagyontárgyai vannak a Társulásban. Ma volt társulási ülés, ahol a Gyermekjóléti Szolgálat vezetőjének a kinevezését megerősítették. A létszám is változik már vettek fel egy főt, de újabb egy főt terveznek felvenni. Hat fővel kívánják ellátni a feladatellátást. Az önkormányzat lakosságarányosan 300,-Ft/fő év tagdíjat fizet a Társulásnak. Kéri az előterjesztéshez csatolt határozati javaslatok elfogadását.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatokat hozta:*

***51/2022. (V.31.) számú határozat:***

*Nick község Önkormányzatának Képviselő-testülete a Sárvár Térsége Többcélú Kistérségi Társulás 2021. évi munkájáról szóló beszámolót elfogadja.*

***Felelős:*** *Csorba József polgármester*

***Határidő:*** *azonnal*

***52/2022. (V.31.) számú határozat:***

*Nick község Önkormányzatának Képviselő-testülete a Sárvár Térsége Többcélú Kistérségi Társulás Gyermekjóléti Szolgálatának 2021. évi szakmai munkájáról szóló beszámolót elfogadja.*

***Felelős:*** *Csorba József polgármester*

***Határidő:*** *azonnal*

***9. Napirend***

*Tájékoztató az idősek helyzetéről*

***Előadó:*** *Takács-Dani Adrienn szociális gondozónő*

*Írásos beszámoló a jegyzőkönyv mellékleteként csatolva.*

***Takács-Dani Adrienn szociális gondozónő:*** *Az írásos beszámolót mindenki megkapta, kiegészíteni nem szeretné. Kérdés esetén szívesen válaszol.*

*Kérdés, hozzászólás:*

***Csorba József polgármester:*** *Kéri a beszámoló elfogadását. Kéri a képviselő-testülete döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***53/2022.(V.31.) számú határozat:***

*Nick Község Önkormányzatának Képviselő-testülete az idősek helyzetéről szóló tájékoztatót elfogadja.*

***Felelős:*** *Csorba József polgármester*

***Határidő:*** *azonnal*

***10. Napirend***

*Beszámoló a falugondnok munkájáról*

***Előadó:*** *Gazdag Ernőné falugondnok*

*Írásos beszámoló a jegyzőkönyv mellékleteként csatolva.*

***Gazdag Ernő Jánosné falugondnok:*** *Az írásos beszámolót mindenki megkapta. Kérdés esetén szívesen válaszol.*

*Kérdés, hozzászólás:*

***Csorba József polgármester:*** *A covid járvány ideje alatt más volt a hivatal egész területén a munkavégzés. Próbáltak mindent megtenni, hogy minél kevesebben betegedjenek meg. Úgy gondolja, hogy helyt álltak. Kéri a falugondnoki beszámoló elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***54/2022.(V.31.) számú határozat:***

*Nick Község Önkormányzatának Képviselő-testülete a falugondnok munkájáról szóló tájékoztatót elfogadja.*

***Felelős:*** *Csorba József polgármester*

***Határidő:*** *azonnal*

***11. Napirend***

*Műgát összekötő út felújítása érdekében meghirdetett közbeszerzési eljárás eredményének megállapítása*

***Előadó:*** *Nagy Attiláné városfejlesztési ügyintéző*

*Írásbeli szakvélemény, döntési javaslat és a határozati javaslat a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A Műgáti út felújítására közbeszerzési eljárás lefolytatására került sor. Az eljárás során három ajánlattevő tett árajánlatot. Kettő érvényes ajánlat érkezett. Az eljárás során bizonyos feltételrendszert állított fel a közbeszerzési szakértő, melyben 70%-ban az ár és ezt a 70%-ot a közbeszerzési törvény által meghatározott maximálisan pontozható százalékként határozta meg. A Vízügyi és Útügyi szakembernek szakmai gyakorlata, tapasztalata és a vállalt törvényben előírt plusz garancia idő tette ki a pontokat. A Balázs Közmű Kft. árajánlat lett a kedvezőbb 233 millió forinttal. Pontozás alapján a Balázs Közmű Kft. ajánlata nem érte el azt a pontszámot, amivel nyerni tudott volna. A másik ajánlattevő a Farkas Aszfalt Kft. volt, aki nettó 26 millió forinttal magasabb árat adott meg a kiírt munkára. Ez bruttó 32 millió forintot jelent. A szakembergárdában szakmai tapasztalatot többet tudott bizonyítani, mint az alacsonyabb árat adó Balázsközmű Kft. A közbeszerzési szakértő elkészítette az írásbeli szakvéleményt és a döntési javaslatot, mely a képviselő-testület részére kiküldésre került. A Balázs Közmű Kft-nek. 708,75 míg a Farkas Aszfalt Kft-nek. 930,70 pontja lett. Az önkormányzat rendelkezésére álló fedezet nettó összege 233.855.220,-Ft, mely a Vidékfejlesztési Program támogatásából és a hozzá kötelezően biztosítandó önerőből tevődik össze. Ennél magasabb összeget a beruházásra az önkormányzat nem tud fizetni. Így hiába van elvileg két érvényes ajánlat, a két ajánlat közül a Farkas Aszfalt Kft. a nyertes, de nemleges döntést kell hozni a képviselő-testületnek, mert nem tudja kifizetni az ajánlatban megajánlott összeget. Kéri a képviselő-testületet, hogy a közbeszerzési szakértő által leírtak alapján döntsön arról, hogy eredménytelen a közbeszerzés, mivel az önkormányzat nem rendelkezik a megfelelő fedezet összegével. Újbóli eljárás lefolytatására van szükség amennyiben a beruházást az önkormányzat szeretné megvalósítani. Ekkor a közbeszerzés kiírásáról is dönteni kell. A második közbeszerzési eljárásnak is van díja. A közbeszerzési szakértő úgy adta meg az árajánlatát, hogy 900 ezer Ft az eljárás lefolytatása, ami a támogatott összeg a pályázatban. Amennyiben ismétlésre kerül az eljárás, akkor 50% díj fizetése válik szükségessé az önkormányzat részéről, így 450 e Ft. Ezt a 450.000,-Ft plusz költséget az önkormányzat nem tervezte a 2022. évi költségvetésében, így a tartalék terhére szükséges biztosítani. Kéri a képviselő-testületet, hogy döntsön a jelenlegi közbeszerzési eljárás eredménytelenségéről a fedezet hiány miatt, továbbá az újbóli eljárás kezdeményezéséről, illetve a közbeszerzési szakértő díjára a fedezet biztosításáról.*

*Kérdés, hozzászólás:*

***Csorba József polgármester:*** *A közbeszerzési tanácsadó elég bonyolultan fogalmazta meg a határozati javaslatot. Az önkormányzat ennyi pénzt (32,5 millió Ft-ot) nem tud pluszba biztosítani a beruházáshoz. Kéri a testület döntését.*

***dr. Kiss Julianna jegyző:*** *Név szerinti szavazás szükséges. Névsor alapján szólítja a képviselőket a szavazásra. Aki a csatolt határozati javaslattal egyetért igennel, aki nem az nemmel szavazzon.*

*Csorba József polgármester igen*

*Csorba József képviselő igen*

*Ivánkovics Zoltán igen*

*Németh András képviselő igen*

*Novák Elemér képviselő igen*

*Más kérdés, hozzászólás nem volt.*

*Képviselő-testület - név szerinti szavazás során - 5 szavazattal, ellenszavazat, tartózkodás nélkül az alábbi határozatot hozta:*

***55/2022.(V.31.) számú határozat:***

*Nick Község Önkormányzatának Képviselő-testülete az önkormányzat „Nick falu és Nick-Műgát összekötő út felújítása” című, EKR000330002022 azonosító számú közbeszerzési eljárása során az eljárást lezáró döntést az alábbiak szerint hozza meg:*

*1) a Balázs Közmű Korlátolt Felelősségű Társaság ajánlattevő 8084 számú ajánlata* *érvényes, az ajánlattevő alkalmas a szerződés teljesítésére;*

*2) a BIT-ÉP Építőipari és Kereskedelmi Korlátolt Felelősségű Társaság ajánlattevő 8108 számú ajánlata a Kbt. 73. § (1) bekezdés d) és e) pontja alapján érvénytelen;*

*3) a Farkas Aszfalt Multitrade Korlátolt Felelősségű Társaság ajánlattevő 8100 számú ajánlata érvényes, az ajánlattevő alkalmas a szerződés teljesítésére;*

*4) a rendelkezésre álló fedezet összege jelentősen elmarad a legkedvezőbb ár-érték arányú ajánlatban szereplő ajánlati ár összegétől, az nem elegendő a szerződés megkötéséhez, erre tekintettel a közbeszerzési eljárás a Kbt. 75. § (2) bekezdés b) pontja szerint eredménytelen.*

***Csorba József polgármester:*** *Javasolja, hogy újból írják ki a közbeszerzési eljárást, és az eljáráshoz szükséges költségét a 450 e Ft-ot a tartalékból biztosítsák. Mindenképpen szeretnék, ha a Műgáti út felújítása a terv szerint megvalósulna. Kéri a képviselő-testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***56/2022.(V.31.) számú határozat:***

*Nick Község Önkormányzatának Képviselő-testülete a Nick-Műgát összekötő út felújítás kivitelező kiválasztására új közbeszerzési eljárást indít.*

*Az eljárás lefolytatásának költségét bruttó 450.000,-Ft összeget az Önkormányzat 2022. évi költségvetésének az általános tartaléka terhére biztosítja.*

***Felelős:*** *Csorba József polgármester*

*dr. Kiss Julianna jegyző*

***Határidő:*** *azonnal*

***12. Napirend***

*Döntés építési telkek értékesítéséről*

***Előadó:*** *Nagy Attiláné városfejlesztési ügyintéző*

*Írásbeli előterjesztés, határozati javaslat és az építési telkek igénylése a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A képviselő-testület a májusi ülésén döntött arról, hogy az Ady utcában kialakítandó telkekből az első három telket hirdetmény útján eladásra meghirdeti. Ezek a telkek egyforma nagyságúak, 1020 m2 és az értékbecslés alapján bruttó 2.550 e Ft értékű. Az ajánlatokat május 25-ig lehetett az önkormányzathoz benyújtani. Egy érdeklődő tett ajánlatot, a Szabó-Nagy-Bau Kft. (Győr, Szérüskert u.31.) vállalkozás, aki az első három építési telket megvásárolná azokkal a feltételekkel, amelyeket a képviselő-testület a május 3-i ülésén meghatározott. Kéri a képviselő-testületet, hogy az első három építési telket a Szabó-Nagy-Bau Kft. részére bruttó 2.550 e Ft/ db áron értékesítse.*

*Kérdés, hozzászólás:*

***Csorba József polgármester:*** *Abban az esetben, ha a Kft. megépít egy házat egy éven belül, és megkapja a használatbavételi engedélyt, akkor az azt jelenti, hogy az önkormányzat azonnal törli a bejegyzést. Nem kell kivárni a négy évet?*

***dr. Kiss Julianna jegyző:*** *Ahogy megkapja a használatbavételi engedélyt, akkor törlésre kerül az önkormányzati teher.*

***Csorba József polgármester:*** *Valószínű, hogy tovább értékesítésre fogja építeni a vállalkozó a családi házakat.*

***dr. Kiss Julianna jegyző:*** *Az is előfordulhat, hogy a vevő kéri meg a használatbavételi engedélyt és nem a vállalkozó. Ezt szerződéskötéskor tisztázni kell. Az önkormányzat a SZABÓ-NAGY-BAU Kft-vel köt szerződést. A Kft-nek kell vállalni azt a kötelezettséget, hogy négy éven belül beépíti az üres telkeket, és ezt használatbavételi engedéllyel igazolja. A Kft. ügyvezetője dönthet úgy, hogy ő hozza az ügyvédet vagy dönthet úgy, hogy az önkormányzat által megbízott ügyvédnek kifizeti az ügyvédi munkadíjat. Az általános szabályok szerint a vevő fizeti az ingatlan megszerzésével járó költségeket.*

***Csorba József polgármester:*** *Kéri az előterjesztéshez csatolt határozati javaslat elfogadását. Kéri a képviselő- testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***57/2022.(V.31.) számú határozat:***

*Nick Község Önkormányzatának Képviselő-testülete értékesíti az önkormányzat tulajdonát képező Nick 262/16 hrsz-ú 1020 m2 nagyságú, beépítetlen terület megnevezésű, a Nick 262/17 hrsz-ú, 1020 m2 nagyságú, beépítetlen belterület, és a Nick 262/18 hrsz-ú 1020 m2 nagyságú, beépítetlen terület megnevezésű ingatlanokat a SZABÓ-NAGY-BAU Kft (9024 Győr, Szérűskert u. 31. adószám: 23419117-2-08, képviseli: Szabó Ákos ügyvezető) részére.*

*Az ingatlanok egyenként bruttó 2.550.000,-Ft vételárának megfizetése a szerződés aláírásával egyidőben, a az önkormányzat által kiállított számla alapján átutalással történik.*

*A szerződésben a vevő 4 éven belüli beépítési kötelezettséget vállal, mely kötelezettség biztosítékaként az ingatlan nyilvántartásba bejegyzésre kerül az önkormányzat javára a 4 (négy) évre alapított vételi jog és azt biztosító elidegenítési tilalom. A vételi jogát az Önkormányzat a nettó vételi ár mértékében határozza meg.*

*Tájékoztatja a vevőt, hogy a Magyar Államot minden más jogosultat megelőző elővásárlási jog illeti meg.*

*Felhatalmazza a polgármestert a szerződés aláírására*

***Felelős:*** *Csorba József polgármester*

*dr. Kiss Julianna jegyző*

***Határidő:*** *azonnal*

*Miután több napirend nem volt, Csorba József polgármester a megjelenést megköszönte, az ülést bezárta.*

***K.m.f***

***Csorba József dr. Kiss Julianna***

***polgármester jegyző***